Plaaswerker vry ná moord op Limpopo-meisiesArgieffoto Die 42-jarige plaaswerker wat in hegtenis geneem is nadat twee vermiste vyfjarige meisies van Limpopo se naakte liggame aan ŉ boom gevind is, kan nie met hul moord verbind word nie. Kol. Ronel Otto, provinsiale polisiewoordvoerder, het Dinsdag gesê verdere ondersoek en ondervraging kon die man nie met die ontvoering en moord van Lekwelo Masola en Nthabiseng Motlaphema verbind nie en hy is vrygelaat. “Twee ander verdagtes, onderskeidelik 24 en 31 jaar oud, is egter reeds deur die provinsiale taakspan in hegtenis geneem,” het Otto gesê. Dié verdagtes moet binnekort in die rondgaande hof in Gilead verskyn. Maroela Media het Maandag berig die polisie het die naweek op die meisies se liggame afgekom nadat hulle Woensdag spoorloos verdwyn het. Lekwelo en Nthabiseng is toe laatmiddag die laaste keer lewend gesien toe hulle saam buite gespeel het in die Ribone-nedersetting in Gilead. Die polisie en gemeenskap het dadelik na die meisies begin soek. Hul naakte liggame is Saterdag gevind waar dit aan ŉ boom sowat 3 km van die dorpie gehang het. Die moontlikheid word ondersoek dat die meisies verkrag is voordat hulle vermoor is.